Nicolaus de Passu, tunc ballivus Autissiodor., pro eodem delicto super quo fuit culpabilis, solvet ducentas libras Turonenses, et per dominum regem partientur secundum quod viderit bonum esse inter capitulum Autissiodorense, et magistrum Reginaldum de Sagio clericum domini regis; et retinebit idem dominus rex de dictis ducentis libris Turonensibus si voluerit aliquam partem seu quotam sibi. De ipsis autem reddendis comes Autissiodorensis constituit se principalem redditorem. Scietur preterea, per ballivum Senonensem, si idem Nicolaus est pauper vel dives, et preter hec faciet processiones ad voluntatem domini regis, vel consilii sui; debetque representare coram domino rege quotiens sibi significabitur ex parte domini regis seu ballivi Senonensis.